bavarian-nlp/barwiki-20250901 huggingface dataset:
Luitpold vo Bayern

Luitpold Karl Joseph Wilhelm von Bayern (* 12. Meaz 1821 z Wiazburg; † 12. Dezember 1912 z Minga), kuaz Luitpold vo Bayern wor vo 1886 bis za seim Dod da Prinzregent vo Bayern. Zeascht amoi fia drei Dog fia sein Neffn Kini Ludwig II., nacha fia dem sein Bruada Otto I.
Kult.
An Haffa „Prinzregentn-“ oda „Luitpoldstrossn“ in Bayern und der bayerischen Pfoiz eainnan an eam. In da Prinzregentnstross z Minga liegt s Prinzregentntheata. Es gibt an Mingara Luitpoltpark und an „Luitpoldhain“ mit „Luitpoldhalle“ z Niamberg. Z Ludwigshafn gibts an „Luitpoldhafn“, wo nach eam gnennt is. Aa de beliabte „Prinzregentndortn“ hod an Nama vom Luitpold vo Bayern.
Prinzregent

A Prinzregent fiat de Regiarungsgschaftln in Vatretung von am Fiaschtn, wo sejm no ned oda nimma in da Log dazua is. De Grind kena sein: Obwesntheit, Mindajaarigkeit, Geisteskrankheit oda sunstige Unmindigkeit.
Prinzregenz wead z moast dea, wo nach da Primogenitur na naxte regiarungsfehige Agnat is, beispuisweis da Kronprinz, wen dea voijaarig is. Fia mindajaarige Kinige regian haife dena eanare Ongln.
A bsundas lange Prinzregentnzeit wor de vom Prinz Luitpold in Bayern: vo 1886 bis 1912.
Da Prinzregent fia an Kurfiaschtn hoasst Kuradministrator.
Primogenitur

De Primogenitur is dees Eabfoigeprinzip, wo sogt, dass da Easchtgeborane s Eabe otritt und oi andan Gschwista ausgschlossa bleibm.
Wen da Letztgeborane ois eabt, nacha redd ma vo Ultimogenitur.
De Primogenitur hod vo oim in de Monarchien fia de Festlegung vom Thronfoige goitn. In da Regl hom dobei de Buama de Eabfoig otretn kina. Dechta worn entweda ganz ausgschlossa (Lex Salica) oda san zmindast hinta de Buama zruckgsetzt worn.
Agnat

Agnaten (vo lat.: Dazua-, Nochgeborane) san Bluadsvawandte, wo in da Monnalinie vom am gmoasaman Stammvoda obstamma doan. De Agnation spuit vor oim im Eabrecht vom Odl und speziej in da Eabfoige vo Herrschan a grosse Roin.
Im remischn Recht gibts ba Vawandtschofd an Untaschied zwischn da "Cognatio", da natialichn Bluadsvawandtschoft und da "Agnatio" ("cognatio civilis"), da Vawandtschoft, wo nua duach Monna und duach Zeigung in da Ehe entsteh ko. De Grundlog vo da Agnation ist de "patria potestas" (de Gwoit vom Vodan), de uneingschrengte Vafigungsgwoit vom Vodan, d. h. vom Famijobahapt. Und de hom nua Monna hom kina.
Heit spuit dees in am modeanan Rechtssystem koa Roin mea.
Peter Alexander

Da Peter Alexander (* 30. Juni 1926 in Wean; † 12. Feba 2011 ebd.; eingtlich "Peter Alexander Ferdinand Maximilian Neumayer") woar a estareichischa Sänga, Schauspiela und Showmaster. Seit da Mittn vo de 1950er hot er zu de beliebtestn Untahoitungskünstlan im deitschsprochign Raum ghert.
Fümografie.
Vo 1948 bis 1972 hod da Peter Alexander in zoireichn Fümen mitgspüt, dazua ghean:
Benjamin Blümchen

Benjamin Blümchen is a Hörspui- und Zeichntrickserie, de vo "Kiddinx" aus Berlin produziat wird. De Gschicht is vo da Autorin Elfie Donnelly erfundn worn. De Hauptfigur is da sprechnde Elefant Benjamin Blümchen, da im fiktivn Neustädta Zoo haust.
St. Lucia

St. Lucia aa Saint Lucia is a unobhängiga Inslstoot im Gebiet vo de Westindischn Insln in da Karibik und is Mitglied im "Commonwealth of Nations".
De Haptstod und de gresste Stod vo St. Lucia is Castries. Da hechste Beag is da Mount Gimie mit 950 m. Auf da Insl gibts zwoa inaktive Vuikane, en Gros Piton und en Petit Piton (aa Twin Pitons gnennt). As Gebiet um de Vuikane is auf da Listn vom UNESCO-Wejdkuituaerbe.
Sproch.
De Amtssproch is Englisch. Danem werd aa no "Patois" a kreolischa Dialekt gredt.
Chiemgaua Volkstheata

As Chiemgaua Volkstheata is a boarischs Theata unta da Leitung vo Bernd Helfrich und seina Frau Mona Freiberg. De Tourneen san hauptsächlich in Bayern, aba aa in Baden-Württemberg oda Ästareich. Außadem wern Aufführungen aufzeichnet und keman dann im Boarischen Rundfunk im Fernseh
Albert King

Albert King (* 25. April 1923 in Mississippi, † 21. Dezember 1992 in Memphis, Tennessee), schreib sich eigentlich Nelson, isch a Blues-Gitarrischt und Sänger g'wejsn, der seine greaschtn Erfolge Ende vo die 70er khåb håt. Er håt an groaßn Einfluss af die Spieltechniken vo dr Stromkhitarr khåb, u. a. af Leit wia in Jimi Hendrix, in Eric Clapton und 'n Stevie Ray Vaughan.
Khitarr håt 'r a "Gibson Flying V" khåb (wia afn Bildl dô rechts), dej ear - weil er Linkshänder wår - oanfåch umgedrahnt, die Saiten ober kopfiberschi augezochn håt. Deswejgn håt ear ålm gånz nuiårtige, no nia khearte und gleichzeitig oanfache Melodien zupfen gekennt, dej a gånze Generation vo Gitarrischtn in Bånn gezochn håt. Es amerikanische "Rolling Stone"-Musigheftl moant sogôr, dass die E-Khitarrn ohne ihn haitzutôg gôr net so klingen tatn. Viele vo seine Liader sein haufnweis gecovert g'wortn ("Born Under A Bad Sign, Crosscut Saw, Laundromat Blues"). A pôr vo ihmene sein in der Blues Hall of Fame aug'nummen g'worten und er selber als Person 1983.
Ûng'hejft ze spieln håt er af selbergebaschglte, oansaitige „Khitarrn“ und Fidln aus Zigarrnschåchtln. Z'eascht wår er Schlôgzuiger und håt når zur Khitarr und zun Gsång g'fundn. Seine Debüt-Plåttn isch 1962 außerkemmen. In greaschtn Hit håt er mit der LP "Born Under A Bad Sign" når 1967 g'låndet, dejs viel zur Entwicklung vo der Rockmusig (bsunders "Psychedelic Rock") beigetrågn håt. Ûnfång 70er håt er sich dann mear und mear in der schwårzen' Musig g'widmet und håt Afro-Rhithmen mit'n Blues zsåmmgetûn ("Soul-Blues"). 1972 wår ear oaner vo die Hauptattraktionen afn "Wattstax Festival", es „schwårze“ Gegnstuck zun Woodstock-Festival. Zun Schluss ausi isch die Karriere dånn wohl eppa ôwärts gången, oanerseits weil die Aufnôhme-Stubm "Stax Records" koan Geld mear khåb håt, åndererseits weil der Blues viel vo seiner friehren Popularitejt an 'en Soul und Rock v'rlorn håt. 1992 isch er kurz vor a geplanter Europa-Tournee an an Herzschlôg gstorbm.
Oiz

De Oiz (amtli: Alz) is a Fluss, der wo ausm Cheamsee ausafliasd. De Oiz fliasd duach Deafa wia Truchtling, Niasge oda Oidnmoakt. Sie is uma 63 Kilometa lang und fliasd dann so um Marktl rum inan Inn.
Es gibt de Obare und de Untare Oiz. De Obare ged vom Cheamsee bis noch Oidnmoakt, de Untare dann vo do bis zum Inn. Im Summa ko ma in da Oiz guad schwimma oda Bootfoarn. Zuagfrian duad de Oiz normalerweis ned. Es gibt a vui Weahr und Kroftweak und Kanoi. Außerdem gibts a Fiisch in da Oiz, wia an Waller.
Harry Potter

Harry Potter is a Meachn, gschrimm vo na Engländerin, de hoaßt J.K. Rowling. Des Biache hod 7 verschiedne Bänd und is ziemlich erfoigreich.
De Hauptfigua, da Harry Potter, kimmd aus England und is a Zauberer. Seine Oitern han vo an bäsen Zauberer umbrocht worn, wei der Angst kobt hod, da Harry kannt amoi mächtiger wern wia er. Aber an Harry hod a ned umbringa kenna, wei sei Mama für erm gstorm is und des hod'n gschützt. Do hod a nur a Narbn auf da Stirn kobbt und da Bäse, da Voldemort, hod eascht moi nix macha kenna, wei a sie soiber fast dabei umbrocht häd, wia a an Harry dea grod amoi oans wa, umbringa woit.
Nachad is a zu seine Verwandtn kemma, aba de hom erm nix vo dem verzoit und homdn a garned meng und warn ned guad zu erm. Aba ois a dann oid gnua is, kimmda auf Hogwarts, des is a Schui für Zaubara in Schottland. Do kennan erm glei olle, wei a so berühmt is. Wora okimmd lernt a a glei seine zwoa bestn Freind kenna: An Ronn und de Hermine.
Zamgfassd gehts dann in de Biacha immer drum, das da Voldemort wieder an d' Macht mog und an Harry umbringa wui. Am End' vo de Biacha begegnen sie de zwoa dann owei wieda. Aba da Voldemort is so bläd, dass da Harry jeds moi wieda wegrumpen ko. Davor muas da Harry a no mit andre Sachan fertig wern: An bsondern Stoa suacha, a Schlang umbringa, mit dem Doaud vo seine Freind, wia zum Beispui seim Patn fertig wern, Wettbewerb gwinna, anders Zeig suacha, genga seine gemeina Lehra und andern Schüler aufkemma und so weida. Am End' zure werd da Voldemort dann wieda ganz mächtig und hod ganz fui Freind. Und im letztn Biache kommt's dann zua de entscheidenden Schlachtn. Eascht schauds schlecht fürn Harry und seine Leid aus, aba dann besiegt a an Voldemort durch a List in am Zwoakampf. Do is dann ois wieda guad. Z ollerletz heiret er dann de Ginny, de a scho länger mog, de is de Schwesta vom Ronn, und hod spada mit dera dann drei weidere Zaubererkinda, de nach de Menschn benannt san, de erm wichtig warn, dann aba gstorm san. Und a da Ronn und de Hermine heiratn und kriang Kinda. Aiso gibts, wia de Preißn song daddn, a ,Happy End".
SQL

SQL is a Programiersproch zan definiera va Datnstrukturn, obfrogn und vaändarn va Daten in relazionaln Datenbanken. De ANSI und die ISO hom den Sproch standatesiert. Engsetzt wiards in fost olle gebreichlichen Datnbanksystema.
SQL is nochn ANSI-Standard a eignständiga Nom und koa Obkiarkzung fia „Structured Query Language“ wia so moncha moant. Obgleit wiard da Nom SQL va sein Voaleifa SEQUEL, wos a Obkiarkzung va „Structured English Query Language“ wor, und van Edgar F. Codd (IBM) ausdocht worn is.
SQL is a deklarative Sproch, sematisch eng ongloant an den englische Umgongssproch. Mit SQL-Befeöhln wearn Datnstrukturn definiert, Datnbständ engfügt, vaändart oda glöscht und Datn obfrogt. Weuls quasi a Standard is, dem ma unobhängig va da gnutzten Datnbanksoftware vawendn kon, is recht weit vabreit.
Standardisiarung.
De heitztogs gebreichlichstn Datnbanksystema erfüłn mehr wenig große Teuł va de ANSI und ISO Normen. Des ermeglicht Onwendungsprogramme zu programmiera, de unobhänge va da vawendeten Datnbank san. Vor da SQL Zeit hot ma des mit onpaßte Schnittstöłn hingriagn miaßn. Üble sand a herstellaspezifische Ausweitunga, de üban Standardsprochumfong hinausgengan.
Monche SQL-Befeöhl wearn net in olln SQL Dialektn glei vastondn. So gibts Dialekt de das Schlisslwort AS, des man zan umbenenna va Spoltnnom vawendt, goar net brauchn, und des Alias direkt hintan Spoltnnom steht. A ban Schlisslwort UNION gibts Untaschiad.
Karl Theodor (Pfoiz und Bayern)

Da Karl (odara Carl) Philipp Theodor (* 11. Dezember 1724 aufm Schloß "Drogenbusch" bei Brüssel; † 16. Feba 1799 a da Mingara Residenz) wa seit am 31. Dezember 1742 ois "Karl IV." "Pfoizgraf" und Kuafiascht vo da Pfoiz und da Herzog vo "Jülich-Berg". Seit am 30. Dezemba anno 1777 wara ois "Karl II." a da Kuafiascht vo Bayern. Sei Regiarungszeid hod fei Bedeitung fia d kuidurelle, ekonomische und infrastrukduarelle Entwicklung im siaddeitschn Raum a da zwoatn Heiftn vom 18. Joahundat ghod.
Rudolf Diesel

Da Rudolf Christian Karl Diesel (* 18. Meaz 1858 z Paris; † am 29. Septemba 1913) wor a deitscha Ingenieur und da Eafinda vom Dieselmotor.
Lebm.
Sei Jugend hod da Diesel bis 1870 z Paris vabrocht. Sei Voda wor a Buachbinda aus Augschburg, sei Muada a Parisarin, de Dochta vo am Niamberga Giatlamoasta und Galantariewornhändla.
Afgrund vom Ausbruch vom Deitsch-Franzesischn Kriag am 28. August 1870 san oi Ned-Franzosn aus Frankreich ausgwiesn worn. Zeascht amoi is de Famij Diesl am 4./5. Septemba af London zogn. Am 1. Novema is da Rudolf aloa vo London af Augschburg groast, am Gebuatsort vo seim Voda. Do hod sei Ongl, da Professor Christoph Barnickl gwohnt, dea wo eam ois Pflegekind afgnumma hod.
Z Augschburg is a in d Gweabeschui ganga und hod nacha de Industrieschui absoviat, jeweis ois Joargangs-Besta. 1875 hod a sein Studium an da Technischn Hochschui z Minga ogfangt.
Mainz

Mainz is d Haptstod und a d gresste Stod vom deitschn Land Rheinland-Pfalz. Mainz is da Sitz vo da Johannes Gutenberg-Universität, vom römisch-katholischn Bistum Mainz und a vo mehrane Fernseh- und Rundfunkanstoitn, wiaram Südwestrundfunk und am ZDF, und vostehd se ois a Hochburg vo da rheinischn Fastnacht. D gresste Nochbastod is d hessische Landeshaptstod Wiesbodn. Im gressan Umkreis ling d Groußstädt und Groußräume Frankfurt am Main, Darmstadt, Ludwigshafen am Rhein und Mannheim.
D Stod Mainz, gengiba vo da Mindung vom Main am Rhein gleng, hod 209.779 Einwohna mid am Ausländaanteil vo um de 15 Prozent. Mainz is oas vo de fimf Owazentren vom Land Rheinland-Pfalz und mi da hessischn Landeshaptstod Wiesbodn is a ländaibagreifads Dobbezendrum mid insgsamt 490.000 Eihwohna. D Eihwohnazoi vo da Stod Mainz hod am easchtn Joazehnt vom 20. Joahundat d 100.000a Grenz ibaschrin und is duach des zua Groußstod won.
Helgoland

Helgoland (auf Helgoländer Friesisch "Deät Lun (a Land)", , bei antike Schriftstella a "Abalus" oda "Basileia" gnennd won) is de vo Deitschland am weidan entfeanteste Insl. D Noadseeinsl ligt a da Deitschn Bucht und gliedat se in Unter-, Mittel- und Obaland. Seit 1721 is d Neminsl Düne vo ihra obtrennd.
Bezirksgemeinschåft

Nåch dr Pedaitung van Wórt isch a Pezirksgemeinschåft a Vrpunt va Pezirke. In dr Región Trentino-Sidtiról isch mit dén Pegriff a Vrpunt va Gemeintn gmoant. Fir die Gremien (Pezirksråt unt Pezirksauschuss) wern nét oagens politische Wåhln vrånståltet. Gruntlåg isch a Dekret van Stååtspräsidént ausn Jåhr 1955, fir Sidtiról weitrs a Låndesgsétz va 1991. Die P.gemeinschåftn håm Zuasténdigkeitn in Pereich van Sanitätswésn und Umweltschutz. 
Die italienische Pezeichnung isch "comprensorio", a Haupwórt zun Verb „comprendere“ (umfåssn); die ladinische Pezeichnung isch "cumunità raion" ódr "comunitè comprensoriala". 
Sidtiról isch in 7 Pezirksgemeischåftn auftoalt; Pózn måcht an Ausnåhm, weil’s nét mit åndre Gemeintn vrpuntn isch.
Die benåchpårte Provinz Trentino isch in 11 Pezirksgemeinschåftn autoalt, dé man als Tålgemeinschåftn pezeichnt, wia’s friahr aa in Sidtiról dr Prauch gwésn isch.
In Sanitätspereich isch Sidtiról in viĕr Pezirke auftoalt.
Brauerei Hacklberg

D Brauerei Hacklberg is seit anno 1618 im gleichnamign Stodteil vo Bossa zum findn. As Brauhaus hod 1997 an Ausstoß vo 331.576 Hektolida ghod und zeid damid zu de gresstn Brauerein vo Niederbayern.
D Brauerei.
Z Hacklberg wiad seit mindestns 1618 Bia braud, 1675 hod da Fiastbischof Sebastian von Pötting as Hochfiastliche Bräuhaus as wegam Quellwossa gschatztm Hacklberg valegt. D Brauerei hod zum Schloss Hacklberg ghead, des wos umara 1698 ausbaud won is. Anno 1796 is a groussa Bialagakella entsstnandn und as sognennde „Weiße Brauhaus“ is dann 1798 duach as „Braune Brauhaus“ erweitat won.
Noch da Säkularisation in Bayern hod d boarische Vawoidung grod am Bräuhaus Interesse zoagt und nochad is dann as oanst bedeitnde Summaschloss zum Groußteil vaschwundn. 1849 hamd d Briada Jakob und Bartholomäus Hartl d iazand kinegliche Brauerei kaufd. Am 13. Mai 1897 hods da Bossaua Bischof d Brauerei fia 850.000 Goidmark wieda kauft. 
Da Plan, as Schloss dann wieda ois Summaresidenz vom Bischof hea zum nemma is nochm easchtn Joar wieda aufgem won.
1913 is Brauerei ibam 1796 baudn Logakella am Fuchsloch nei baud won und hod do d heidige Gsoit griagt.
1945 han d Mäizarei, as Turbinenheisl und oi Teile vom Biroheisl und am Fiaschtnbau im Bereich vom ehemolign Schloss am Bombmangriff zum Opfa gfoin. Da Teil vo da oidn Brauerei, dea wo davoa an Fiaschtnbau und as Birogebeide vabundn hod is heid nu teilweise ois a Ruin vo da Aussnmaua dahoitn und wia zua Zeid ois Parkblotz vawendt.
Nachad hamds d Mäizarei 1951 wieda nei baud, heid steid oba d Brauerei Hacklberg koa eings Mäiz mehr hea.
Am 26. Mai 2003 hand de umfangreichn Restauriarungoabatn am nu dahoitn Festsoi am Fiaschtnbau vom ehemolign Schloss feade won. Da grouße Gweibkella wiad zua Zeid aa restauriad und soi aa wia da Festsoi ois aa Vaanstoitungsraum heagnumma wean. Seit 2006 is da Stephan Marold da Direktor vo da Brauerei. Am Juli 2007 hamd am Logistikzentrum vo da Brauerei z Huading a neie Obfeianlog in Betrieb gnumma. 2008 hod dann a neie Obfeianlog fia Fassl aufm Gelände vo da Brauerei z Bossa.
Nem am Biasortiment steid d Brauerei Hacklberg undam Marknnam Dachsberg, Sonnenland und Frizz aa alkoholfreie Getränke her. As Wossa fias Bia is ausm weichn Hacklberger Wossa braud, as Wossa fia de alkoholfreia Getränke kimmd aus de Kringeller Dachsberg-Quele. Damid is d oazigste Mineralwossaquein im Gebiet vom Boarischn Woid.
Erfurt

Erfurt [ˈɛɐ̯-] is d Landeshaptstod vom deitschn Freistaat Thüringen. Es is obara d gresste Stod vo Thüringen und neba Jena und Gera oas vo de drei Owazentren vo dem Land. De wichtigstn Institutiona nema de Landesbehörden hand as Bundesoabatsgericht, die Hochschuin Uni Erfurt und d Fachobaschui Erfurt.
Städtpartnaschoftn.
Erfurt untahoit mid foigndn ejf Städt a Städtpartnaschoft:
Kiel

Kiel is d Landeshaptstod und mid iba 243.000 Eihwohna (2014) d gresste Stod vom noaddeitschn Bundesland Schleswig-Holstein. 
Ling duad Kiel a da Kieler Förde und am Nord-Ostsee-Kanal und is d neadlichste deitsche Groußstod; d nächste Metropole is guade 90 km siadle vo Kiel, Hamburg.
UNESCO

De United Nations Educational, Scientific and Cultural Organization (UNESCO, boarisch: "Organisation vo de Vaoantn Nationa fia Erziahung, Wissenschaft und Kuitua") is a Internationale Organisation und gleizeiti a rechtli sejbststendige Sondaorganisation vo de Vaeintn Nationa (UNO).
Da Sitz vo da UNESO is z Paris (Frankreich). Zua Zeid san 193 Stootn in da UNESCO vatretn.
Afgob.
De Afgob vo da UNESCO is voa oim an Beitrog fian Wejdfriedn z leistn, de Oarmut z reduzian, Entwicklungshuif z leistn und an intakuituarejn Dialog z feadan duach Erziahung, Wissnschaft, Kuitua, Kommunikation und Information. De Organisation hod zua Zeid aa zwoa wejdweite Prioritetn im Fokus: Afrika und de Gleichstejung vo de Gschlechta.
Brasilia

Brasilia oda Brasília is de Hauptstod vo Brasilien. Sie hod 2,6 Milliona Einwohna und liegt im Bundesdistrikt "Distrito Federal" De Stod hod a Fläch vo 5.822 Quadratkilometa.
Im Distrito Federal gibts nur a Gmoa: Brasilia. Da Bundesdistrikt is oba koa zammahängends Stodgebiet, sondan haptsächle Agrarfläch. Des entspricht ebba an Bundesstoot.
De Metropolregion geht iban Bundesdistrikt ausse und hod auf ana Fläch vo 55.570 Quadratkilometa 3,5 Mio Einwohna.
Vaschiedane Bedeitunga vo Brasilia.
Des Wort „Brasilia“ werd fir untaschiedliche Bedeitunga vawendt:
Frakzion (Italien)

A Frakzión (italienisch frazione) isch in Italien an Untreinheit van a Gemeinde (Gimeinde, Gmuan). Gemeintn, dé aus vrschiedne, óft hischtórisch eignsténdig gwåxne pewóhnte Zéntren ódr Haisrgruppm zsåmmgsétzt sein, håm die Méglichkeit, die Gemeinde in Frakziónen aufzutoaln unt gégnanåndr åzugrénzn. Die Såch isch mit an italienischn Gsétz ausn Jåhr 1954 gréglt. Die oanzelnen Ortskerne va die Frakziónen kénnen aa kilometrweit ausnåndrliegn.
Nåchn Gwóhnheitsrecht kénnen die Frakziónen gwisse Rechte wia z. B. Hólznutzung in dr Umgébung håm unt aa kirchlich a gwisse Eignsténdigkeit innrhålb van a Pfårrei. In Sidtiról håm viele Frakziónen an oagne Kirch, an Órtsfairwehr, politische Interessnvrtrétr in Gemeindråt, an Vrsåmmlungsraum unt åndre Såchn. A Toal Gemeintn sein zentralischtisch organisiĕrt, in åndre håm die Frakziónen a groaße Eignsténdigkeit.
Die flåchnméßig greschte Gemeinde va Sidtiról isch Sarntål, sie håt mit 28 Frakziónen insgesåmp 302 km² unt ca. 7000 Einwóhnr (Jåhr 2010); Meran håt pa 26 km² unt 38 000 Einwóhnr lei 3 Frakziónen außr dr Stådt. Groaße Stédt sein in Stådtviĕrtl auftoalt.
In die schweizrischn Kantóne Graupintn und Tessin sein die Gemeintn aa in Frakziónen autoalt.
Åhnentåfl

An Åhnentåfl isch a Dårstéllung va die Vórfåhrn van an Méntsch. Die Dårstéllung kånn grafisch af verschiedne Årtn vrwirklicht wern (als Tabelle, als Paam). Die Persón, va der man die Vórfahrn aufzeichnt, hoaßt man in dr Fåchspråch Proband. Die Tabelle zoagg a Peischpiel mit drfuntne Namen (jede Éhnlichkeit mit tatsächliche Persónen isch zuafällig).
In dr Tåfl isch dr Proband (bzw. die Probandin) gånz links. Man kånn die Tåfl aa um 90° drahnen, só dass dr Proband gånz untn isch. 
Di Ånzåhl (n) va die Vórfåhrn in a Generazión isch: n = 2x (x isch die Generazión van Proband wék zéhlt. In dr Generazión va die Ururgróßéltrn (viarte Generazión) isch die Ånzåhl 24; fólglich håt man normalrweis 16 Vórfåhrn in dr viartn Generazión. In dr 7. Generazión sein’s 128 (!) Vórfåhrn. Die Rechnung giltet lei, wénn koane Vórfåhrn zwoa- ódr mehrmål in dr Tåfl drin sein. Ångnummen, die Éltrn van Proband sein zuanåndr Kusinen: in dén Fåll isch oan Urgróßéltrn-Påår tópplt. Dr Proband håt når lei 6 stått 8 Urgróßéltrn (Åhnenvrluscht).
Ståmmpaam

Männliche Nåchfåhrn.
Dr Ståmmpaam (in éngrn Sinn) isch a Dårstéllung va die männlichn Nåchkómmen van an Ménsch. Die Persónen van Schaupilt då druntr sein frei drfuntn unt jede Éhnlichkeit mit a wirklichr Persón isch zuafällig. Fir a Dårstéllung gip’s mehr Méglichkeitn, z. B. an Paam, der mehr ódr weanigr só ausschaugg wia in dr Natur, an apschtraktn Paam ódr an Årt Lischtn mit eingruckte Zeiln (mit ódr óhne Linien) wia’s då untn aufzeichnt isch. Die Persón va der man die Nåchfåhrn aufzeichnt, isch dr "Proband". Dr Ståmmpaam kånn unvóllsténdig sein, wénn man Datn ibr Leit nét kénnt ódr sie pewusst wéklåsst (in unsrn Peischpiel petrifft dés die Frau van Stefan). 
 Carl Puchmair ("Proband") (1878 – 1924), heiratet 1915 Katharina Stolz (1887 – 1967)
 ├─ Dieter Puchmair (1916 – 1990), heiratet 1940 Regina Kranz (1918 – 2001)
 │ ├─ Erhard Puchmair (1944 - 1961)
 │ ├─ Daniel Puchmair (*1951), heiratet 1980 Christine Speer (*1960)
 │ │ └─ Bertram Puchmair (*1983)
 │ └─ Stefan Puchmair (*1952), heiratet 1980 (?)
 ├─ Robert Puchmair (1918 – 2001), heiratet 1944 Berta Nagel (1925 - 1960)
 │ └─ Heinz Puchmair (*1946), heiratet 1969 Liliane Graber (*1945)
 │ ├─ Georg Puchmair (*1970), heiratet 1999 Gunda Augst (*1973)
 │ └─ Armin Puchmair (*1972)
 ├─ Herbert Puchmair (1921 – 1944), heiratet 1943 Margreth Lambert (1925 – 1999)
 │ └─ Leo Puchmair (1944 – 2004), heiratet 1970 Margareth Stein (*1950)
 │ ├─ Anton Puchmair (*1974)
 │ └─ Ulrich Puchmair (*1979)
 └─ Karl Puchmair (1922 – 1942)
Ålle Nåchfåhrn.
In weitrn Sinn vrsteaht man untr an Ståmmpaam aa die Aufzeichnung va die weiblichn Nåchkómmen van Proband ódr va dr Probandin (Deszendénztåfl). 
 Carl Puchmair ("Proband") (1878 – 1924), heiratet 1915 Katharina Stolz (1887 – 1967)
 ├─ Dieter Puchmair (1916 – 1990), heiratet 1940 Regina Kranz (1918 – 2001)
 │ ├─ Erhard Puchmair (1944 - 1961)
 │ ├─ Elfriede Puchmair (*1946), heiratet 1970 Lorenz Köhl (1940 – 2000)
 │ │ └─ Karla Köhl (*1973), heiratet 2001 Frank Hilbe (*1973)
 │ └─ Daniel Puchmair (*1951), heiratet 1980 Christine Speer (*1960)
 │ ├─ Bertram Puchmair (*1983)
 │ └─ Berta Puchmair (*1986)
 └─ Susanna Puchmair (1917 – 2004), heiratet 1940 Martin Scherg (1912 – 1945)
 ├─ Martina Scherg (1942 - 2010), 
 └─ Katharina Scherg (*1944), heiratet 1970 Leander Schuhmann (*1941)
 └─ Monika Schuhmann (*1972)
Ståmmlinie.
Man kånn aa die Vrzweigungen wéklåssn unt lei die Zwischngliedr va dr erschtn pis zu dr léschtn Generaziónen aufzeichnen: 
 Carl Puchmair (1878 – 1924), heiratet 1915 Katharina Stolz (1887 – 1967)
 └─ Dieter Puchmair (1916 – 1990), heiratet 1940 Regina Kranz (1918 – 2001)
 └─ Daniel Puchmair (*1951), heiratet 1980 Christine Speer (*1960)
 └─ Bertram Puchmair (*1983)
Psundrheitn.
Es gip psundre Fälle, dé in an Ståmmpaam vórhåntn sein kénnen:
Romano Guardini

Da Romano Guardini (* 17. Feba 1885 in Verona; † 1. Oktoba 1968 in Minga) is a Priesta, Religionsphilosoph und Theologe gwesn, da ois oana vo de wichtigstn Vertreta vo da katholischn Weltanschaung vom 20. Jahrhundat guit, bsondas in de Bereichn vo da Liturgie, da Religionsphilosophie, da Pädagogik, da Ökumene und da allgemeinen Geistesgschicht.
Birgit Zotz

Birgit Zotz (* 7. August 1978 im Woidviadl), is a estareichische Schriftstölarin unn Sochbuach-Autorin. Zotz hod in Wean Völkakunde unn Tourismus studiat. Sie is heit in da sozialwissenschaftlichn Foaschung unn Lehre täti.